E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2021. szeptember 28-i ülésére**

**Tájékoztató a közvilágítás korszerűsítéséhez kapcsolódó megtakarításról**

A Tisztelt Közgyűlés az 512/2019. (XI. 28.) Kgy. sz. határozatban felkérte a polgármestert arra, hogy a közvilágítással kapcsolatos megtakarítás mértékéről egy éves tapasztalat alapján készítsen beszámolót, és eredményét terjessze a Közgyűlés elé.

Szombathely Megyei Jogú Város Önkormányzata 2018. október 10-én megkötötte a közbeszerzési eljárás nyertesével, a RONEKO Kft-vel és a K&H Bank Zrt-vel a város közvilágításának korszerűsítésére vonatkozó, vállalkozási elemekkel vegyes szállítási szerződést, valamint a K&H Bank Zrt-vel a zárt végű pénzügyi lízing keretszerződést. A szerződések paraméterei a következők:

* A beruházás költsége, és így a lízing összege: 1.140 millió Ft + Áfa, azaz bruttó 1.449 millió Ft.
* A lízing futamideje: 144 hónap, azaz 12 év.
* A lízing kamata: 1 havi BUBOR + 1,85 %.

A közbeszerzési eljárásban az ajánlattevőknek be kellett mutatniuk a megtérülési számításokat, hiszen a beruházást a Közgyűlés kizárólag a megtakarításokból kívánta finanszírozni. A számításokat ellenőrizve megállapításra került, hogy várható a projekt önfinanszírozó képessége. A hosszú futamidő (12 év) alatt azonban felmerülhetnek olyan tényezők, amelyek a szerződéskötéskor nem ismertek.

A főbb befolyásoló, kockázati tényezők:

* A kamat mértéke változó, a BUBOR-hoz viszonyítottan került meghatározásra. (A szerződés megkötésekor 0,18 % volt a mértéke, ma már 1,5 %).
* A változó energiaárak.
* A szolgáltatásba bevont új területek energiaigénye.

Mivel a projekt 2019. évben kezdődött el, ezért jelen előterjesztésben a 2018. évben közvilágításra költött összegeket hasonlítjuk össze a 2020.évi adatokkal.

2018. évben közvilágításra a beruházással érintett területen 248 millió Ft-ot fizettünk ki (havi 20,7 millió Ft), míg 2020. évben 92 millió Ft-ot (havi 7,7 millió Ft). A két évet összevetve megállapítható, hogy az energiadíjon 156 millió Ft nagyságrendű megtakarítás jelentkezett.

Ezen 156 millió Ft összegű megtakarítás teremtett fedezetet 2020. évben a beruházást finanszírozó lízing szerződés tőketörlesztésekre 120 millió Ft összegben, míg kamatkiadásokra 32 millió Ft összegben. A korábbi években a lámpatestek karbantartási díjával nem kellett kalkulálnunk, azt az energia díj tartalmazta. Jelenleg külön szerződés biztosítja ezen munkálatokat évi 10 millió Ft összegben.

A 2018.évi és a 2020.évi számadatokból látszik, hogy az áramszámlában megtakarított összeg 6 millió Ft híján képes volt finanszírozni a lízing költségeit. A projekt pillanatnyi egyenlegét jelentősen befolyásolta a szolgáltatásba bevont új területek energiaigénye, valamint az alapkamat emelkedése.

A futamidő következő éveiben a tőke tartozás fogyásával együtt csökkenő kamatkiadásokat is figyelembe véve elmondható, hogy a közvilágítás korszerűsítésével elért megtakarítások képesek lehetnek finanszírozni a lízing költségeit a futamidő végéig is, azaz 2031-ig.

A beszámoló nem tér ki a közvilágítás korszerűsítéssel kapcsolatos esetleges műszaki problémákra (világítás fényereje, meglévő oszlopok, kandeláberek távolsága, stb.), kizárólag a pénzügyi megtakarítás témakörére vonatkozik.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2021. szeptember „ ”**

**/: dr. Horváth Attila :/**

**alpolgármester**

**HATÁROZATI JAVASLAT**

**……../2021. (IX. 28.) VISB. sz. határozat**

 A Városstratégiai, Idegenforgalmi és Sport Bizottság a közvilágítás korszerűsítésével kapcsolatos megtakarítás mértékéről egy éves tapasztalat alapján készített tájékoztatást elfogadásra javasolja a Közgyűlésnek.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 Tóth Kálmán, a Városstratégiai, Idegenforgalmi és Sport Bizottság elnöke

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője,

Stéger Gábor, a Közgazdasági és Adó Osztály vezetője)

**Határidő:** 2021. szeptember 30.